Brusel 25. novembra 2016 (TASR/HSP/Foto:TASR-KR HaZZ v Žiline)
Európska únia pomôže Izraelu pri hasení ničivých požiarov, ktoré túto krajinu sužujú už niekoľko dní a sa preto vo štvrtok obrátila so žiadosťou o pomoc na EÚ.
"Európska únia hneď zareagovala na žiadosť o pomoc a vďaka ochote členských štátov vyslala do Izraela sedem lietadiel. Súcitíme s tými, ktorých požiare zasiahli," uviedol eurokomisár pre humanitárnu pomoc a krízový manažment Christos Stylianidis.
Španielsko poskytlo štyri lietadlá na hasenie požiarov a Francúzsko dva podobné stroje a jedno prieskumné lietadlo. Na bilaterálnej úrovni Izraelu pomôžu aj Taliansko, Cyprus, Grécko a Chorvátsko.
"Stojíme pri Izraelčanoch v čase núdze nielen slovami, ale aj konkrétnymi skutkami. Členské štáty ukazujú solidaritu v praxi. Zostaneme v úzkom kontakte s izraelskými úradmi, ak by potrebovali poskytnúť ďalšiu pomoc," vyhlásila vysoká predstaviteľka pre spoločnú európsku zahraničnú a bezpečnostnú politiku Federica Mogheriniová.
Poskytovanie pomoci koordinuje krízové centrum Európskej komisie (EK) prostredníctvom mechanizmu civilnej ochrany. Tento mechanizmus sa spustí v momente, keď členský štát EÚ alebo tretí štát zasiahne katastrofa, či havária, ktorú sám nedokáže zvládať.
EK koordinuje dobrovoľné ponuky členských štátov na poskytnutie pomoci a môže prispievať na prevoz potrebného materiálu a expertov. Do mechanizmu je okrem členských krajín priamo zapojená aj šestica ďalších štátov: Macedónsko, Čierna Hora, Srbsko, Turecko, Nórsko a Island.